江舟撁夫有唱湖州歌者殊動家山之想賦吳歌行
作者：袁說友
朝代：宋

paragraphs: 我家苕霅邊，更更聞夜船。
夜船聲欵乃，腸斷愁不眠。
一聲三四咽，掩抑含凄切。
宛轉斷復連，盡是傷離別。
兩月江頭程，杳不聞此聲。
身游荆渚路，夢到湖州城。
但聞空山女兒呼，不見前溪漁父鳴。
今朝撁頭上，忽作吳歌唱。
初聲與後聲，一一渾悲愴。
問汝何所得，昔棹吳中航。
吟得溪女曲，動君思故鄉。
我方西上夜，夜夜家山側。
聲聲勸早歸，霅水年年碧。